જીવ હસતાં હસતાં જે કર્મ બાંધે છે તે કર્મ તેને રડતાં રડતાં ભોગવવું પડે છે તેનો તેને ખ્યાલ રહેતો નથી. ક્યારેય કોઇને તેના પ્રિયજનથી વિયોગ ન કરાવશો. કોઇને કાંઇ ગમતું હોય, કોઇ વસ્તુ વહાલી લાગતી હોય તો તે તેનાથી દૂર ન લઇ જશો. કોઇને ગમતી વસ્તુ લઇ લેવાથી ચોરીનો તો દોષ લાગે જ છે. સાથેસાથે વહાલી વસ્તુ કે વ્યક્તિનો વિયોગ કરવાથી કે કરાવવાથી જે તે જીવને જે દુઃખ લાગે છે તેથી તેનું બહુ મોટું કર્મ બંધાય છે. પરિણામે કોઇ ભવમાં ભારે વિરહની વેદના વેઠવી પડે છે.